A Törvényszék (hatodik tanács) T-149/11. sz., GS Gesellschaft für Umwelt- und Energie-Serviceleistungen mbH kontra Európai Parlament és az Európai Unió Tanácsa ügyben 2011. október 12-én hozott végzése ellen a GS Gesellschaft für Umwelt- und Energie-Serviceleistungen mbH által 2011. december 27-én benyújtott fellebbezés
(C-682/11. P. sz. ügy)
Az eljárás nyelve: német
Felek
Fellebbező: GS Gesellschaft für Umwelt- und Energie-Serviceleistungen mbH (képviselő: J. Schmidt ügyvéd)
A többi fél az eljárásban: Európai Parlament és az Európai Unió Tanácsa
A fellebbező kérelmei
A Bíróság az elsőfokú eljárásban előadott kereseti kérelmek alapján helyezze hatályon kívül a Törvényszék (hatodik tanács) T-149/11. sz. ügyben 2011. október 12-én hozott végzését;
az alpereseket kötelezze a költségek viselésére.
Jogalapok és fontosabb érvek
A fellebbező kifogásolja a Törvényszék határozatát, amelyben az a közvetlen érintettség hiánya miatt, mint elfogadhatatlant, elutasította a keresetét.
A fellebbező azt állítja, hogy a vitatott rendelet közvetlenül érinti őt. Ez abból adódik, hogy már a rendelet elfogadásakor és annak hatályba lépése előtt világos volt, hogy az érintett tagállamok a rendeletben számukra biztosított mérlegelési jogkörrel gyakorlatilag csak egyetlen értelemben fognak élni. Az érintett tagállamok, illetve azok szervei más értelmű határozatának a lehetősége így tisztán elméleti jellegű.
____________
1 - Az euroérmék hitelesítéséről és a pénzforgalom céljára alkalmatlan euroérmék kezeléséről szóló, 2010. december 15-i 1210/2010/EU európai parlamenti és tanácsi rendelet (HL L 339., 1. o.)